На основу члана 14, члана 16 став 1 и члана 20 Закона о спомен-обиљежјима ("Службени лист Црне Горе" број 40/08, 40/11 и 2/17) члана 36 и 39 Статута Општине Беране ("Службени лист РЦГ-Општински прописи" број 42/18), у складу са Програмом подизања спомен-обиљежја у Општини Беране за 2024. годину ("Службени лист Црне Горе - Општински прописи,бр 013/25), а уз претходну сагласност Министарства културе и медија Црне Горе бр. 13-082/24-276/16 од 22.04.2025.године, Скупштина општине Беране, на сједници одржаној дана **24. априла 2025**. године, донијела је:

**О Д Л У КУ**

**о подизању спомен обиљежја постављањем споменика блаженопочившем Митрополиту црногорско – приморском Амфилохију Радовићу**

Члан 1

Подиже се спомен обиљежје постављањем споменика - бронзане статуе блаженопочившем Митрополиту црногорско – приморском Амфилохију Радовићу, на катастарској парцели бр. 1506 КО Беране на зеленој површини, у градском парку.

Члан 2

Спомен обиљежје из члана 1 ове Одлуке, биће изливена од бронзе са носачем који би се везао за бетонски темељни постамент. Бетонско постоље ће се обложити мермерним плочама сиве боје, дебљине 3-5 цм без фуга, висине 4,20м, ширине 1,65м и дубине 1,20м на бетонској подлози 0,5м од нивоа терена димензија 1,8 x 1,8м.

Прилазна стаза би се извела од утопљених бетонских плоча различитих димензија искључиво у равни терена, са већим размаком између којих би била трава у складу са детаљима.

Члан 3

Рок за подизање овог споменика је 2025. година.

Члан 4

Спомен обиљежје из члана 1 ове Одлуке подиже Епархија будимљанско – никшићка.

Обвезник финансирања постављања спомен објиљежја из члана 1 ове Одлуке је Епархија будимљанско – никшићка.

Обвезник заштите и одржавања спомен обиљежја из члана 1 ове Одлуке је Епархија будимљанско – никшићка.

Члан 5

О спровођењу ове одлуке стараће се орган локалне управе надлежан за послове културе и орган локалне управе за планирања и уређења простора.

Члан 6

Одлука ступа на снагу осмог дана од дана објављивања у “Службеном листу Црне Горе – општински прописи”.

**СКУПШТИНА ОПШТИНЕ БЕРАНЕ**

 **Број: 02-016/25-227 ПРЕДСЈЕДНИЦА СКУПШТИНЕ**

 **Беране, 24.04.2025. год. Вида Ивановић**

**О б р а з л о ж е њ е**

# Правни основ

Правни основ за доношење Одлуке о подизању спомен обиљежја, постављањем бронзане статуте блаженопочившем Митрополиту црногорско – приморском Амфилохију Радовићу, садржан је у члану 14, члану 16 став 1 и члану 20 Закона о спомен обиљежјима („Службени лист Црне Горе 40/08,40/11, 2/17 и 08/18 “).

Чланом 14 Закона о спомен обиљежјима прописано је да спомен обиљежје, изградњом или постављањем, може подићи Црна Гора, општина, мјесна заједница, вјерска заједница и друго правно лице. Чланом 16 став 1 овог закона, прописано да скупштина општине, у складу са Програмом подизања спомен обиљежја у општини Беране, уз претходну сагласност надлежног државног органа, доноси одлуку о подизању спомен – обиљежја.

У члану 20 је прописано да одлука о подизању спомен – обиљежја постављањем или изградњом спомен – објекта садржи: значајан догађај, истакнуту личност, људски идеал, културно – историјску традицију, борце за слободу, цивилне жртве рата или масовно страдање људи за које се подиже спомен – обиљежје; назив субјекта који подиже спомен – обиљежје; врсту и димензију спомен – обиљежја; мјесто подизања спомен – обиљежја; текст који ће бити исписан на спомен – обиљежју; рок и услови за подизање спомен – обиљежје и назив обвезника заштите и одржавања спомен – обиљежја.

Чланом 36 Статута Општине Беране прецизиране су надлежности скупштине, а чланом 39 Статута општине Беране прописано је да Скупштина општине доноси прописе и друге опште акте.

# Разлози за доношење

Подизање, заштита и одржавање спомен обиљежја је у јавном интересу .

Спомен обиљежјима се трајно обиљежавају значајни догађаји, чувају успомене на истакнуте личности, његују људски идеали и културно-историјске традиције и одаје се почаст борцима за слободу , цивилним жртвама рата и масовним страдањима људи .

Епархија будимљанско - никшићка, поднијела је иницијативу бр. 01-018/23-3685, заведена у општини Беране 28.12.2023. године, за постављање бронзане статуе блаженопочившем Митрополиту црногорско – приморском Амфилохију. Савјет за давање назива насеља, улица и тргова, разматрао је поднесену иницијативу, и већином гласова, сматра да је предлог оправдан и предложио да се овај предлог уврсти у Програм подизања спомен обиљежја (акт бр. 02-016/24-19 од 17.01.2024.године). Члан 9 став 2 Закона о спомен обиљежјима, каже да се спомен обиљежје не може подићи прије истека рока од 20 година од дана када је лице умрло и став 3 Закона у којем се каже да, изузетно, уз претходну сагласност Владе Црне Горе, спомен обиљежје истакнутој личности, може се подићи и прије истека рока од 20 година. Након прибављених сагласности Владе Црне Горе бр.10-082/24-5173/2 од 26.09.2024. и Министарства културе и медија бр. 13-082/24-276/10 од 25.11.2024. године, а сходно одредбама Закона о спомен обиљежјима ("Службени лист Црне Горе", бр. 40/08, 40/11 и 2/17) Општина Беране, подиже спомен обиљежје искључиво на основу Програма подизања спомен обиљежја, који је донијела Скупштина општине. На основу наведеног и Програма о подизању спомен обилљежја предлаже се Скупштини општине Беране да донесе Одлуку о подизању спомен обиљежја у 2025. години, као у тексту предлога.

**Поријекло и школовање**

Блаженопочивши Митрополит црногорско-примирски др Амфилохије Радовић (1938-2020) рођен је у Барама Радовића, у Доњој Морачи код Колашина, у тадашњој Краљевини Југославији. Његова породица потиче од војводе Мине Радовића који је Морачу присајединио Црној Гори 1820. године.

Митрополит Амфилохије (под свјетовним именом Ристо) је основну школу завршио у манастиру Морача, а Богословију Светог Саве у Раковици, у Београду. Дипломирао је на Богословском факултету у Београду 1962. године. Упоредо са Богословским факултетом студирао је класичну филологију на Филозофском факултету у Београду.

Постдипломске студије је наставио у Берну и Риму гдје је 1965. године магистрирао на Источном понтификалном институту. Након завршених постдипломских студија у Риму, одлази у Грчку у чијој је православној цркви примио свештенички чин јеромонаха (1968). У Грчкој предано ради на докторској дисертацији о Светом Григорију Палами коју је 1973. године одбранио уз оцјену *сумма цум лауде* на Теолошком факултету Атинског универзитета. Послије годину дана проведених на Светој Гори ангажован је као професор на Православном институту Светог Сергија у Паризу. Након професуре у Паризу, враћа се у отаџбину и 1976. године постаје доцент, да би 1980. године добио статус редовног професора на Богословском факултету Светог Јована Богослова у Београду (данас Православни богословски факултет Универзитета у Београду), и то на катедри за Православну педагогију (катихетику) са методиком наставе. У два мандата био је и декан факултета.

Говорио је грчки, руски, италијански, њемачки и француски језик. У свом научним раду користио је старогрчки, латински и црквенословенски језик.

**Архијерејство**

На редовном засједању Светог архијерејског сабора од маја 1985. године, архимандрит проф. др Амфилохије изабран је за епископа банатског. Хиротонисан је 16. јуна 1985. године у београдској Саборној цркви од патријарха српског Германа, уз саслужење митрополита црногорско-приморског Данила Дајковића и више епископа Српске православне цркве. Изабрани епископ банатски проф. др Амфилохије је устоличен у Вршцу 21. јула 1985. године.

Одлуком Светог архијерејског сабора од децембра 1990. године изабран је за Митрополита црно­горско-приморског. Свечано устоличење извршио је патријарх српски Павле у Цетињском манастиру 30. децембра 1990. године. Почасна и литургијска титула митрополита Амфилохија је гласила: „Архиепископ Цетињски, Митрополит Црногорско-приморски, зетско-брдски и скендеријски и Егзарх свештеног трона Пећког”.

**Научна и књижевна дјелатност**

Изабрана дјела Архиепископа Цетињског и Митрополита Црногорско-приморског Амфилохија сачињава 36 томова чија прва књига представља *опус магнум* његове научне дјелатности. Ријеч је о докторској дисертацији *Тајна Свете Тројице по Светом Григорију Палами* која је одбрањена на Атинском универзитету, а онда и објављена под изворним насловом: Το μυστηριον της Αγιας Τριαδος κατα τον Αγιον Γρηγοριον Παλαμαν, у издању Αναλεκτα Βλαταδων, 16, Θεσσαλονικη, 1973. Књига је доживјело још једно издање на грчком 1991. године. Књига о Светом Григорију Палами Митрополита Амфилохија окарактерисана је у грчкој академској заједници као „једна од десет најбољих теолошких књига објављених у Грчкој за последњих сто година“, али се њен успјех прочуо и у европским теолошким оквирима. Због изузетног значаја, ово дјело се појавило и у преводу на француски језик (*Ла мyстере де ла Саинте Трините селон Саинт Грегоире Паламас*, Парис 2012). Прво издање на српском језику објављено је 2006. године у издању Манастира Острог, да би се у оквиру *Изабраних дјела* појавило и друго, од самог аутора допуњено издање.

Ово дјело Митрополита Амфилохија има изузетан значај за разумијевање, како Григорија Паламе као родоначелника мистичке праксе исихазма (молитвеног тиховања), тако и токова духовне културе исихазма који су захватили простор данашње Црне Горе у 15. вијеку у рејону Скадарског језера гдје је и настао чувени *Горички зборник* који се састоји од преписке Јелене Балшић и Никона Јерусалимца. Но, рефлекс исихастичке духовности осјећа се и у дјелу Петра ИИ Петровића Његоша, нарочито у пјесми „Пустињак цетињски“ и драмском спјеву *Горски вијенац*. За проучавање ових далекосежних утицаја исихазма, незаобилазна је студија Митрополита Амфилохија: *Исихазам, освајање унутарњих простора – Синаити и њихов значај у животу Србије XИВ и XВ вијека* (Манастир Подмаине, 2010).

У оквиру *Изабраних дјела* Митрополита Амфилохија, од најширег научног, просвјетног и културолошког значаја је и његова *Историја тумачења Старог завјета* (у чијем додатку је и његов превод *Премудрости Соломонових*, Никшић: Јасен 12002), коју користе студенти хуманистичких наука и историје. Осим дјела о класичним и савременим методама тумачења *Светог писма*, Старог и Новог завјета, Митрополит Амфилохије се бавио и философијом хришћанског васпитања о чему је написао књиге које на богословским школама и факултетима имају статус уџбеника: *Увод у православну философију васпитања* и *Основи православног васпитања* (Врњачка Бања, 11993).

У коауторству са философом и књижевним теоретичарем Николом Милошевићем, Митрополит Амфилохије је објавио књигу *Дијалог о Достојевском* (Савременик, год. 29, књ. 58, св. 11, Београд, 1983) и један је од најутицајнијих „пнеуматолошких“ тумача дјела руског класика. Митрополит Амфилохије је продорно и увјерљиво писао и о црногорском владици Петру ИИ Петровићу Његошу, сабравши своје најзначајније студије и чланке из његошологије у дјелу: *Свети Петар ИИ Цетињски пустињак и Ловћенски тајновидац* (Цетиње, 2015). Предсједавао је Његошевим одбором Матице српске из Новог Сада који је установљен 2006. године, у знак (под)сјећања да је Његош 1845. године постао члан ове најстарије институције науке, културе и умјетности српског народа.

Митрополит Амфилохије се поред теологије, философије, црквене историје, етнологије и културологије – (издвајамо: *Смисао Литургије*, студија на грчком, 1974; *Синаити и њихов значај у Србији XИВ вијека*, студија 1981; *Филокалијски покрет XВИИИ и почетком XИX вијека*, студија на грчком, 1982; *Духовни смисао Храма Светога Саве на Врачару*, Вршац, 1989; *Преподобни Рафаило Банатски*, Вршац, 1988; *Враћање душе у чистоту*, Подгорица, 1992; *Нема љепше вјере од хришћанске – православна вјеронаука*; *Свети Сава и Светосавски завјет*; *Светосавско просветно предање и просвећеност Доситеја Обрадовића*, Врњачка Бања, 1994) – бавио есејистиком и поезијом (збирка пјесама: *У Јагњету је спас*, Подгорица 1996) и преводилаштвом (издвајамо: Епископ Николај, *Касијана*, роман са српског на грчки, 1973; Јустин Поповић, *Житије Светог Симеона и Саве*, са српског на грчки, 1974; Митрополит пергамски Јован Зизјулас, *Од маске до личности*, Подгорица 1993. У новом, цјеловитом преводу *Светог Писма Старог и Новог Завјета* [Свети архијерејски синод СПЦ, Београд, 2011. и 2012] изашло је у Митрополитовом преводу још осам књига: „Књига Јестирина“, „Књига Јездрина друга“, „Књига Јудите“, „Књига Премудрости Исуса сина Сирахова“, „Књига пророка Варуха“, „Књига Товита и Посланица Јеремијина“, које су из ширег библијског канона, тзв. девтероканонске књиге, са „Књигом пророка Данила“ и њеним девтероканонским додацима).

Митрополит Амфилохије је био члан Удружења књижевника Црне Горе и Удружења књижевника Србије.

Цијелих 36 томова *Изабраних дјела* у издању издавачке куће „Светигора“ из 2019. године, са преко хиљаду библиографских јединица, само физички уоквирује изузетно плодоносан стваралачки рад Митрополита Амфилохија који је обогатио нашу духовну и интелектуалну културу, са далекосежним значајем који се огледа у неисцрпном и инспиративном научно-истраживачком потенцијалу садржаном у његовом опусу.

**Просвјетна и културна дјелатност**

У склопу обнове просветно-духовне мисије коју је у историји Црне Горе имала Митрополија црногорско-приморска, недуго након примања митрополитске катедре на Цетињу, Митрополит Амфилохије покреће питање обнове рада Богословије Светог Петра Цетињског, која је основана 1863. године, а укинута од стране комуниста 1945. године. Ова најстарија установа високошколског образовања у Црној Гори обновила је рад у септембру 1992. године и наставила да ствара свештенички кадар, најављујући свеобухватни духовни препород црногорског друштва.

Блаженопочивши Митрополит Амфилохије је на Цетињу основао Издавачко-информативну установу „Светигора“. Уочи Божића 1992. године  је изашао први број часописа „Светигора“ који прати и унапређује духовну културу и живот у Црној Гори и ван ње. Успјех издавачка дјелатност „Светигоре“ мјери се стотинама до сада објављених наслова српских, руских, грчких, француских и америчких богослова и философа. Заступљене су бројне књиге из наше националне прошлости и културе.

У оквиру Издавачко-информативне установе „Светигора“ од 1998. године функционише и Радио Светигора који је обогатио медијски простор Црне Горе, али и васељенски етар. Оснивање овог електронског медија било је посебно важно за мисију Православне Цркве у Црној Гори. Поред Радија основана је „Светигора-прес“, информативни портал Митрополије црногорско-приморске, који објективно извјештава о свему што се дешава у Митрополији, у помјесној Цркви, као и у хришћанском свијету уопште. Ова два медија својим информативним, едукативним и културним садржајем представљају узоран примјер медијске културе и културе јавне ријечи, одражавајући тежњу савременог црногорског друштва ка успостављању јединственог споја традиције и модерности, на чему је њихов идејни творац и оснивач Митрополит Амфилохије од почетка инсистирао, као личност утемељена у својој националној, али и класичној европској култури.

Покретање идеје информативно-издавачке дјелатности „Светигора“, дио је цјеложивотних увјерења Митрополита Амфилохија, потврђених у постсекуларном добу, да вјерске вриједности имају непроцјењиву друштвено-политичку, нормативну и легислативну релевантност и релевантност за културу јавног дијалога, чему је и сам давао лични допринос. О томе свједоче, поред осталог, књиге: *Сви смо једно у Христу: разговори са митрополитом Амфилохијем* (Цетиње, 2002; Београд, 2005; Београд, 2012) и *Разговори о духовном животу, Цркви и друштву* (књ. 1, Цетиње, 2011; књ. 2, Цетиње, 2012).

Као професор, педагог, велики књигофил и љубитељ умјетности, Митрополит Амфилохије је афирмисао културу читања, па је у служби духовно-просветне мисије, покренуо оснивање великог броја књижара, духовних центара, али и црквених хорова у којима се пројављује риједак пјевачки и музички дар код наше омладине.

**Брига за културну баштину**

Обнова духовног живота у Црној Гори коју је покренуо Митрополит Амфилохије била је *цондитио сине qуа нон* очувања импозантног насљеђа сакралне архитектуре и живописног сликарства у нашим манастирима и црквама у чијим ризницама је похрањен фонд староставних реликвија, докумената и рукописне грађе.

Послије више од 150 година, обновљен је знаменити манастир Подмаине у Будви. Започета је и обнова манастира Стањевића, стогодишњег средишта Црне Горе у доба Петровића, као и првог сједишта Зетске митрополије – манастира Св. Архангела на Превлаци код Тивта. Оживјели су дуго времена и други запустјели манастири: Горњи Брчели, Старчева Горица на Скадарском језеру, Дуга, Бијела, Подмалинско, двјеста година угашени манастир Светог Николе на Ободу, Комски манастир, манастир Врањина, манастир Ћелија Добрска у Добрском селу код Цетиња; обновљени су манастир Дајбабе, манастир Ждребаоник, манастир Жупа Никшићка и бројни други.

Ова свеукупна обнова манастира и цркава у Црној Гори је кулминирала освећењем Саборног храма Христовог Васкрсења у Подгорици, 7. октобра 2013. године. Не мање важан подухват је и изградња Храма Светог Јована Владимира у Бару. Саборни храмови у Подгорици и у Бару, по мишљењу стручњака представљају најимпресивније објекте те врсте у Црној Гори и шире.

Вријеме Митрополита Амфилохија – уз немањићку епоху у некадашњој Зети и епоху Митрополита Митрофана Бана и краља Николе (у Књажевини и Краљевини Црној Гори) – представља најзначајнију градитељску епоху у историји наше помјесне цркве. Велики подухват обнове, санације, реконструкције и изградње манастира, цркава и других црквених објеката регистрован је у љетопису *Обнова и градња манастира и храмова у Црној Гори 1990-2010* (Цетиње, 2010), који је издат поводом двадесетпетогодишњице архијерејске службе Митрополита Амфилохија (1985-2010) и двадесетогодишњице његовог служења (1990-2010) на Трону цетињском, гдје се налази прецизан податак да је током тих 20 година санирано, реконструисано и изграђено 569 црквених објеката. До данас се тај број повећао на 652 црквена здања. Захваљујући синергији свештенства и грађана коју је успоставио Митрополит Амфилохије током своје тродеценијске архијерејске службе, сва ова здања су очувана као споменици културе управо зато што су била мјеста сабирања и центри духовног живота. Другим ријечима, крај XX и почетак XXИ вијека један је од златних периода црквеног градитељства и свеукупне обнове Митрополије црногорско-приморске.

Последњи велики чин Митрополита Амфилохија на општу духовно-културну добробит Црне Горе, била је његова последња воља којом је Манастиру Свете Тројице у Стањевићима завјештао своју библиотеку са више од 25 хиљада књига и часописа, сакупљаних током цијелог живота, на разним свјетским језицима. Завјетна библиотека Митрополита Амфилохија представља јединствени духовно-просвјетни центар и извор је сазнања за будуће генерације истраживача из разних области науке, умјетности и културе. Ова изузетна збирка књига и легат пројекат је од посебног националног значаја који је подржала и Влада Црне Горе у децембру 2021. године када је за његову реализацију опредијелила готово пола милиона евра.

**Признања, награде и одликовања**

Непоновљива историјска личност и импозантно дјело Митрополита Амфилохија потврђени су бројним домаћим и међународним признањима која је добијао. Докторат *хонорис цауса* Московске духовне академије примио је 2003. године, Института теологије Белоруског државног универзитета у Минску 2008. године, Православног теолошког института Св. Сергија у Паризу 2012. године и Санкт-петербуршке духовне академије 2014. године. Одлуком Националног комитета друштвених награда Руске Федерације 2001. године одликован је и Орденом Ломоносова, који му је уручен на свечаности у Кремљу. Носилац је и других ордења: Орден Светог Александра Невског првог степена Руске Академије за безбједност, одбрану и правни поредак (2003), Орден за вјеру и вјерност Фонда Андреја Првозваног и Центра националне славе Русије (2006), Орден Светог Кирила Туровског Бјелоруске Православне Цркве (2008), Орден Светог равноапостолног кнеза Владимира Украјинске Православне Цркве (2012), Орден Светог архангела Михаила Академије наука из области безбједности из Москве (2013), Орден у спомен на напоре на добро Свете Цркве поводом 1025-годишњице крштења Русије Руске Православне Цркве (2013), Орден Светог Георгија Великомученика и Побједоносца Епархије будимљанско-никшићке (2013), Орден Краља Петра – Друштва за неговање традиција ослободилачких ратова Србије до 1918. године (2014), Орден Светог страстотерпца цара Николаја Романова – Међународне награде „Слава Русије” под покровитељством Руске заграничне Цркве (2014). Митрополит Амфилохије је добитник важних споменица, од којих издвајамо: Споменица поводом обиљежавања седамсто година (1296-1996) година Светог Григорија Паламе, архиепископа солунског; Споменица Патријарха константинопољског Вартоломеја (1991); Споменица Патријарха јерусалимског Теофила (2006); Споменица Патријарха московског и све Русије Алексеја ИИ (1999); Споменица Патријарха московског и све Русије Алексеја ИИ (2004); Споменица поводом обиљежавања 200 година Пушкина; Споменица поводом обиљежавања 200 година Љермонтова; Споменица поводом обиљежавања 15 година (1990–2005) Републике Литваније; Споменица поводом 175 година (1839–2014) Српског пјевачког друштва Јединство из Котора.

Епархија будимљанско-никшићка обратила се Општини Беране захтјевом за подизање спомен-обиљежја, постављањем статуе блаженопочившег Митрополита Амфилохија. Подносилац захтјева и Општина Беране руководе се горе рубрикованим, евидентним, провјереним, мјерљивим и стога провјерљивим чињеницама о капиталним културним доприносима једне изузетне, јединствене и непоновљиве историјске личности која је оставила неизбрисив траг у колективном црквено-народном памћењу Црне Горе и њеном грађанству у цјелини.

Грађани Берана и беранске регије гаје посебно осјећање према Митрополиту Амфилохију, имајући у виду чињеницу да је управо на његов предлог, Свети Архијерејски Сабор СПЦ 2000. године обновио древну светосавску Епархију будимљанску (која се за вријеме књаза и краља Николе, 1879. године звала Захумско-рашка, а послије Другог свјетског рата, 1947-1956, Будимљанско-полимска), под називом Епархија будимљанско-никшићка.

Полазећи од наведеног, предлажемо Скупштини да донесе Одлуку као у тексту предлога.

СЕКРЕТАРИЈАТ ЗА КУЛТУРУ,ОМЛАДИНУ И ОДНОСЕ СА НВО